|  |
| --- |
| **ИЗВЕШТАЈ О РАДУ СА ФИНАНСИЈСКИМ ПОСЛОВАЊЕМ**  **ЗА 2015. ГОДИНУ** |
| **Znak NBSSНародна библиотека “Стеван Сремац”, Ниш** |
|  |
|  |
|  |
| **Ниш, 2016** |
|  |
|  |

**С а д р ж а ј :**

**Увод........................................................................................................3**

**Издвајамо у 2015.................................................................................4**

**Чланови, корисници и коришћење.................................................6**

**Набавка библиотечке грађе..............................................................9**

**Обрада библиотечке грађе..............................................................13**

**Културно- образовна делатност.....................................................15**

**Издвајамо са Одељења књиге за децу..........................................24**

**Матичне функције...........................................................................26**

**Модернизација.................................................................................30**

**Простор и опрема............................................................................33**

**Завичајни фонд................................................................................33**

**Изложбе.............................................................................................34**

**Издавачка делатност.......................................................................36**

**Стручно усавршавање....................................................................37**

**Рад Управног и Надзорног одбора................................................38**

**Одељење стране књиге...................................................................39**

**Амерички кутак...............................................................................39**

**Француски културни центар.........................................................39**

**Пројекти............................................................................................42**

**У в о д**

Народна библиотека „Стеван Сремац“, у 2015. години, најамбициозније је приступила реализацији утврђених задатака и делатности који ће омогућити преузимање лидерске позиције у процесима едукације, комуникације и креације знања.

Библиотека је конструктивно доприносила процесу развоја демократске јавности и подизању квалитета живота у локалној заједници обезбеђивањем слободног, подједнаког и неограниченог приступа тековинама културе и цивилизације, знању, идејама и информацијама, што је и њен основни задатак.

Упркос свим тешкоћама које су и до сада пратиле рад Библиотеке (недовољна средства за материјално пословање, недостатак средстава за набавку књига, недостатак простора, недовољан број запослених, нарочито у Општем сектору и др.), сви планирани послови реализовани су одговорно и професионално.

**Издвајамо у 2015.**

* У подрумским просторијама, након комплетног реновирања и детаљне адаптације зидова, подова и свега што је неопходно, отворен је Клуб. Тако је Библиотека добила идеалан простор за одржавање културних догађаја, разне промоције, предавања, трибине, округле столове и друге активности које су у служби књиге и читања.
* Адаптација библиотечког простора обухватила је кречење зграде, хобловање и лакирање паркета, постављање подних плочица, поправка и одржавање струјних инсталација, фарбање спољних елемената.
* Након више деценија истакнут је назив установе на улазу у установу.
* Реновирана је улазна капија Библиотеке.
* Поводом Дана библиотекара Србије, 15. 12. 2015. године, у акцији регресираног уписа, у једном дану уписало се 1000 корисника.
* Поводом Светског дана књиге и ауторских права , 23.04.2015., наши суграђани су имали прилику да се упишу са 50 % нижом чланарином од важеће. Тим поводом уписало се и обновило чланство 361 корисник.
* Након 43 књижевна програма, према истраживању Младих амбасадора културе Народна библиотека „Стеван Сремац” Ниш има најбољу понуду културног програма. Пројекат "Култура по мери младих" спроводи УГ Млади амбасадори, а финансира град Ниш.
* На свечаности поводом четрдесетогодишњице рада Јавне библиотеке у Дољевцу захвалницом је награђена Народна библиотека ''Стеван Сремац'' за изузетан допринос развоју библиотечко–информационе делатности ове општинске јавне библиотеке.
* Израђен је нов, савремен, функционалан и информативан веб сајт Библиотеке, који се редовно ажурира и корисницима увек благовремено пружа веродостојне информације. Путем веб сајта могуће је претражити електронску базу библиографских поддатака и видети којих публикација у Библиотеци има.
* Ове године Дигитална библиотека је богатија за 13 209 дигиталних копија, након дигитализације старе и ретке нишке периодике, као и наставка рада на дигитализовању Народних новина.
* Одељење белетристике је од 01. 01. 2015- 24.12. 2015. године посетило 56446 корисника, издато је 88027 књигa.
* Дневно Одељење белетристике посети 250 до 350 корисника, који позајме 500-600 књига. Рекорд, по броју посета и броју издатих књига, био је 14. децембар 2015. године. Одељење белетристике тада је посетило 564 корисника који су изнајмили 914 књига.
* У току године Одељење серијских публикација је посетило 6710 корисника, а издато je 178.993јединица библиотечко-информационе грађе. Настављена је тенденција да жене мање користе фонд у односу на мушкарце (578 жена, а 6132 мушкараца).
* Услуге електронске читаонице је користило више од 6500 читалаца.
* Обновљен је споразум са Француским институтом и Америчком амбасадом.
* Корисници су у току 2015. године добили више од 3000 инфрмација на Одељењу стручне књиге.
* Реинсталиран је видео надзор Библиотеке, што је изузетно важно са аспекта сигурности.
* Набављена је нова опрема.
* Реализована су два пројекта: „Уђите без куцања: каталог Одељења серијских публикација Народне библиотеке “Стеван Сремац” - Ниш и „Историјска збирка Драгољуба Ж. Мирчетића : каталог“.
* Извршена је ревизија књиге инвентара закључно са 2015. годином.
* Одржано је укупно 56 радионица на Одељењу књиге за децу кроз које је прошло преко 600 малишана.
* Комплетно је сређен фонд Одељења серијских публикација и делимично је сређен фонф Одељења стручне књиге (Академија и пасивни фонд).
* Креиран је Фејсбук профил Одељења књиге за децу, те је на тај начин видљивост свих његових активности постала још већа.
* Библиотекари нишке библиотеке излагали су своје радове и присуствовали су на разним домаћим и међународним стручним скуповима, усавршавајући своје професионалне вештине и надограђујући своју стручност.
* Сви радници Библиотеке посетили су Београдски сајам књига, као и Нишки сајам књиге и графике.
* Три дипломирана библиотекара стекла су виша стручна звања, а један виши дипломирани библиотекар стекао је стручно звање саветника.

**Чланови, корисници и коришћење**

Библиотека „Стеван Сремац“ има 25 259 корисника.

*Категорије корисника*

* Ученик основне школе 7310
* Ученик средње школе 4262
* Студент 3478
* Друштвена делатност 4857
* Радник 760
* Остали 3851
* Предшколски узраст 741

Радно време Библиотеке са корисницима је радним данима од 7,30 до 19,30, а суботом Библиотека ради од 8,00 до 13,00 часова, што је у складу са стандардима. Библиотечка статистика води се дневно, месечно и годишње на прописаним обрасцима односно у аутоматизованој бази података.

Позајмљивање и коришћење библиотечке грађе и извора, пружање информација о траженим књигама, популарисање књиге и библиотеке путем изложби, издвајање књига за коричење и расход реализује се на Одељењу белетристике, Одељењу књиге за децу, Одељењу серијских публикација, Одељењу стручне књиге и Одељењу посебних и завичајних фондова.

1. Информације о фондовима Библиотеке, проверу и проналажење библиографских података корисницима пружа стручно особље претрагом електронског и лисних каталога, а корисницима су обезбеђени и рачунари са приступом Интернету. Ове информације такође је могуће претражити и преко званичног веб сајта Библиотеке.

О новим насловима у Библиотеци корисници се извештавају путем Билтена приновљених књига доступног у електронској и штампаној форми, намењеног периодичном презентовању (излази два пута годишње). Библиотека је такође израдила електронско издање – Каталог приновљених књига Одељења белетристике и Каталог нових издања стручне књиге Дечјег одељења, који информишу кориснике о новопристиглој грађи. Ова издања доступна су на веб сајту Библиотеке. Библиотека редовно ажурира веб сајт па су информације о организацији Библиотеке, одељењима, фондовима, услугама, стално доступне.

Један део нашег рада овде је исказан у бројкама, а постоји и део који се не може исказати бројкама. Број враћених књига, број књига које библиотекар изнесе из фонда да понуди читаоцу, а он изабере само једну, смештај враћених књига у фонд. Једном до два пута месечно померају се књиге, да би се сместиле друге, јер то захтева смештај по УДК систему, рад са читаоцима.

Мали број корисника долази са конкретно дефинисаним потребама, а већина тражи савете и информације од библиотекара. Такав рад захтева и додатно ангажовање радника библиотеке- упознавање са великим бројем нових наслова, ишчитавање књига, упознавање са њиховом садржином, праћење медија и информација које се тичу свега у вези књиге, аутора, издаваштва, књижевних награда. Посебно би требало истаћи рад са студентима. Они долазе са конкретним, стручним и обимним захтевима. Помоћ њима не подразумева само издавање тражених књига, већ и пружање информација и савета у вези са њиховим потребама.

1. Сем налажења постојеће литературе читаоци добијају и најразличитија усмена упутства за долажење до информација које су им потребне; нпр. како се електронски претражује база Народне библиотеке “Стеван Сремац”, како се прегледају дигиталне колекције, како се претражују базе података библиотека повезаних системом COBISS, као и низ уптстава за израду семинарских радова.

Одељење белетристике је од 01. 01. 2015- 24.12. 2015. године посетило 56446 корисника, издато је 88027 књигa.

1. Дневно Одељење белетристике посети 250 до 350 корисника, који позајме 500-600 књига. Рекорд, по броју посета и броју издатих књига, био је 14. децембар 2015. године. Одељење белетристике је посетило 564 корисника који су изнајмили 914 књига.
2. У Одељењу књиге за децу ове године издато је 22508 књига.
3. У току године Одељење серијских публикација је посетило 6710 корисника, а издато je 178.993јединица библиотечко-информационе грађе. Настављена је тенденција да жене мање користе фонд у односу на мушкарце (578 жена, а 6132 мушкараца).
4. Поводом Светског дана књиге и ауторских права , 23.04.2015, наши суграђани су имали прилику да се упишу са 50 % нижом чланарином од важеће. Тим поводом уписало се и обновило чланство 361 корисник.
5. Поводом Дана библиотекара Србије, 15. 12. 2015. године, чланарина је била мања за 50% , уписало се 1000 корисника.

Услуге електронске читаонице користило је више од 6500 читалаца.

1. Корисници су у току 2015. године само на Одељењу стручне књиге добили више од 3000 инфрмација. Исто одељење посетило је 8280 корисника којима су издате 12 054 публикације.

|  |
| --- |
| 1. **УДК група Структура корисника** |
| 0.Oпшта група 422 Ученик осн.школе 110 |
| 1.Филозофија 3625 Ученик ср. школе 812 |
| 2.Религија 998 Студент 1920 |
| 3.Друштвене науке 2215 Друштвена делатност 3012 |
| 5.Природне науке 267 Радник 354 |
| 6.Примењене науке 998 Остали 2072 |
| 7.Уметност 512 Предшколски узраст 0 |
| 8.Књижевност 1315 / |
| 9.Историја, Географија 1702 / |
| 1. **Укупно**   **12054**  **Укупно 8280** |

*Број издатих публикација по УДК групама*

*и структура корисника који су услужени на Одељењу стручне књиге*

1. Библиотека пружа услугу *Питајте библиотекара* која корисницима омогућава да питања постављају и путем електронске поште.
2. **Електронска читаоница:**
3. У електронској читаоници бесплатно је коришћење интернета један сат дневно за чланове Библиотеке. Користе је највише студенти, али и други корисници због својих интересовања. Услуге електронске читаонице је користило више од 6500 читалаца.

**Учлањење у Библиотеку:**

Право на бесплатно учлањење у Библиотеку имају деца предшколског узраста, ученици првог разреда основне школе, добитници Вукове награде.

Право на бесплатно учлањење, са плаћањем накнаде за израду трајне чланске карте у износу од 150 динара, имају лица старија од 70 година са месечним примањима мањим од 16 000 динара.

**Колективно учлањење у Библиотеку:**

Ради повећања броја чланова имамо лепу сарадњу са неким средњим школама и другим јавним установама, где их усмеравамо на колективни упис.

1. Правно-пословна школа Ниш
2. Гимназија „Светозар Марковић“
3. Филозофски факултет-Одељење србистике
4. Народни музеј Ниш
5. Предшколска установа „Пчелица“

На тај начин, у 2015. години учлањено 133 корисника.

**Колективни упис првака:**

Свим школама на територији Града Ниша, у току септембра и октобра, достављене су информације, а већини и приступнице за бесплатан упис првака у библиотеку. Организовано и колективно су се уписали прваци следћих основних школа: *Цар Константин, Ратко Вукићевић, Радоје Домановић, Његош, Душко Радовић, Чегар, Мирослав Антић, Доситеј Обрадовић, Краљ Петар* I, *Вук Караџић, Вожд Карађорђе.*

**Групне посете Библиотеци:**

Група од 10-оро четворогодишњака Обданишта *Невен,* 28. новембра; на Светски дан деце, 20. новембра, 20-oро Вртића *Цветић* посетили су Одељење књиге за децу; Група од 14-оро деце предшколске групе ОШ *Радоје Домановић, 13.* новембра; Део предшколске групе Обданишта *Цврчак*, 12. новембра; Ученици ОШ *Десанка Максимовић* из Чокота, 6. новембра; 60-оро првака ОШ*Вожд Карађорђе,* 8. октобра; група деце из Центра за подршку породици *Путоказ,* 21.августа; Група вртића *Дружина генијалаца, 21.* маја*; М*алишани из Оксфорд центра у Нишу; Вртић *Меда;* 15-оро малишанаВртића *Дечја земља,* 21. јануара;

**НАБАВКА БИБЛИОТЕЧКЕ ГРАЂЕ**

Набавка публикација врши се путем куповине, као примарног начина набавке, поклона и размене. Циљ набавке је квалитетна и актуелна грађа која задовољава потребе свих корисника библиотечких услуга.

**Набавка монографских публикација:**

# У 2015. години укупно је набављено 3940 монографских публикација.

**Куповином није набављена ниједна монографска публикација.**

Поклоном је набављено 3940 монографских публикација.

Поклоњене монографске публикације су из Откупа књига Министарства културе и информисања РС и поклон других дародаваца.

Као поклон Министарства културе РС у фондове Библиотеке je ушло 2408 књига.

Као поклон различитих дародаваца у фондове Библиотеке су ушле 1372 књиге и 160 књига у фонд Посебних збирки Завичајног одељења.

*Набављена библиотечка грађа за 2015. годину*

Вредност свих поклоњених књига износи 1.829.114,00 динара.

Из Откупа књига Министарства културе и информисања РС, вршио се одабир понуђених наслова и то је усклађено са новчаним износом додељеним Библиотеци. Буџет за Библиотеку био је 1.328.846,00 динара, а одабрано је 2379 књига (инвентарисано је 2408 књига, јер су комплети књига у листи за одабир третитани као једна књига, а има их неколико и свака је инвентарисана појединачно).

Откуп књига омогућио је да Библиотека попуни фондове насловима издатим у 2014. години, који нису набављени због прекида спровођења поступака јавних набавки.

По пријему књига из Откупа, вршена је провера броја наручених и броја приспелих књига и усклађивање са пратећим документом. Издавачким кућама је достављана оверена и потписана потврда о пријему.

Народној библиотеци Србије је достављен детаљан извештај о реализацији Откупа књига у Библиотеци.

Током целе године пристизале су књиге, поклон разних дародаваца (аутора, издавача, штампара, библиотечких кориснука, разних институција). Књиге су прегледане, направљена је селекција и одабир потребних за допуну фондова Библиотеке. Сувишци су одвојени за размену, поклон другим библиотекама и потребе антикварнице.

За поклоњене монографске публикације урађено је 70 Спискова као пратећи документ набављених књига.

Приликом набавке монографских публикација у 2015. години, водило се рачуна о библиотечким стандардима који се односе на величине фондова појединих одељења Библиотеке, о тренутном стању фондова појединих одељења, о потребама и захтевима читалаца. У складу са тим је и вршен одабир књига и попуњавање фондова појединих одељења, иако су на располагању биле само поклоњене књиге.

Набављене књиге су попуниле фондове следећих одељења:

Фонд Одељења белетристике 1662 књиге

Фонд Одељења стручне књиге 657 књиге

Фонд Дечјег одељења 731 књига

Фонд Завичајног одељења 395 књига

Фонд огранка Медијана 101 књига

Фонд огранка Ледена стена 108 књига

Фонд огранка Црвена Звезда 20 књига

Фонд Енглеске књиге 42 књиге

Фонд немачке књиге 16 књига

Фонд руске књиге 10 књига

Фонд француске књиге 38 књига

Фонд Посебних збирки 160 књига

*Број набављених публикација по одељењима*

Подаци о набавци књига унети су у НИБИС. У Групни инвентар, као Нови пакет, заведена су 84 документа по којима се вржи инвентарисање нових јединица, унети су датуми набавке, начин набавке, врста грађе, њена вредност и број јединица.

Бројем набављених књига у 2015. години, 3940 књига, није испуњен план набавке за ту годину, а није ни задовољен број новонабављених књига који прописују Стандарди за јавне библиотеке.

Одељење набавке перманентно прати издавачку делатност, прегледавају се каталози и понуде издавачких кућа, претражује се библиотечка база података, визрађују спискови потремних књига, прате потребе и захзеви корисника.

**Набавка серијских публикација:**

Куповином су приновљене 2610 свеске из 29 различитих домаћих наслова часописа и новина, укупне вредности 355.726,89 динара (број свезака и укупна вредност ће се допунити када буду стигле свеске које нису стигле за 2015. годину).

Поклоном су прибављене 322 свеске из 49 различитих наслова и 82 различитa годишта часописа и новина– укупне вредности 23.475,72 динара (овај број обухвата наслове који редовно пристижу, као поклон издавача, као и свеске које недостају у насловима који се чувају).

| Фонд | **Број наслова за 2015.годину** | | | **Број свезака за 2015.годину** | | |
| --- | --- | --- | --- | --- | --- | --- |
| Часописи | Новине | **Укупно** | Часописи | Новине | **Укупно** |
| **Фонд Завичајног одељења** | 24 | 6 | **30** | 52 | 111 | **163** |
| **Фонд Одељења периодике** | 48 | 9 | **57** | 603 | 2182 | **2785** |
| **Укупно** | **72** | **15** | **87** | **655** | **2293** | **2948** |

*Статистика Периодике*

*Број наслова и свезака за 2015. годину*

Националним стандардима за обављање библиотечко-информационе делатности предвиђа се најмањи број наслова текуће периодике у штампаном или електронском облику, у односу на број становника, 70 наслова домаће и пет наслова стране периодике.

**Набавка публикација за Одељење завичајних и посебних фондова:**

1. Поклоном разних дародаваца приновљено је следеће: 328 монографских публикација, 42 јединице сликовне грађе (плаката, календара, фотографија и разгледница), 92 рукописа, 6 звучних снимака, 3 музикалије, 15 компјутерских формата, 8 филмова и 250 свезака серијских публикација. Куповином у 2015. год. није реализована ниједна набавка. Пропустили смо неколико антикварнх понуда фотографија и понуду старије нишке периодике.

*Набавка публикација за Одељење завичајних и посебних фондова*

**ОБРАДА БИБЛИОТЕЧКЕ ГРАЂЕ**

Одељење обраде је обавило каталогизацију и предментну и стручну класификацију свих набављених монографских публикација. Томе је претходила најпре провера наслова кроз каталоге, електронски и лисни, а након тога израда каталошког записа у НИБИСу.

**Обрада монографских публикација:**

Број верификованих библиографских записа у 2015. години је 2780 записа.

Записи у НИБИСУ су се радили у потпуном ISBD облику, што подразумева унос свих потребних података које предвиђа Међународни стандард за обраду монографских публикација.

Израдом каталошких записа формира се електронски каталог и перманентно ажурира база података Библиотеке. Поред израде нових записа, упоредо се радило и ажурирање већ постојећих записа и редакција електронског каталога.

Поред електронског каталога, настављено је вођење и ажурирање централних лисних каталога, алфабетског, предметног и стручног.

Обављена је физичка обрада свих набављених књига, инвентарисање свих књига, штампање бар код налепница, штампање каталошких листића за алфабетски, предметни и стручни централни лисни каталог, као и за лисне алфабетске каталоге библиотечких огранака.

|  |  |
| --- | --- |
| Статистика обрађених и инвентарисаних књига | |
| Број физички обрађених књига | **3787** |
| Број инвентарисаних књига | **3787** |
| Број одштампаних бар код налепница | **7574** |
|  | |

Инвентарисање монографских публикација ради се у НИБИС-у и уједно израђује електронска књига инвентара за монографске публикације, која се редовно контролише.

Физичка обрада обухвата стављање печата власништва и печата за инвентарни број на сваку набављену књигу. Поред тога, свака инвентарисана књига добија по две бар код налепнице.

Каталошки листићи за све лисне каталоге, који се још увек воде, штампани су из НИБИСа.

1. **Издвајамо са Одељења стручне књиге:**
2. *Колекција Српске академије наука и уметности***-** унесена је у базу. Ради се о око 1000 монографских публикација. Следи ревизија записа у циљу њиховог уједначавања и припрема за публиковање.
3. *Књиге из посебних фондова***-** обрађена је и инвентарисана једна издвојена целина књига враћених из Одељења завичајних и посебних фондова (публикације издвајане по каталогу ретких српских књига 1741-1941. Јанка Хркаловића)
4. *Публикације из редовног фонда***-** које нису биле обрађене, а то је констатовано после ревзије, издвојене су, обрађене и уврштене у фонд.
5. *Каталог Првог и Другог српског устанка***-** За Први српски устанак прикупљено више од 300 записа. За каталог Другог српског устанка око 100 записа.
6. **Обрада серијских публикација:**
7. Прикупљање, обрада, заштита, чување, представљање и давање на коришћење библиотечко-информационе грађе и извора.
8. Обављена је физичка обрада приспелих свезака, уписивање у књигу поште, увођење у контролне картоне у штампаној и електронској картотеци и вршење рекламација, уколико бројеви нису стигли или касне, сравњивање отпремница са приспелом грађом и разврставање износа по рачунима, у поље претплате, у електронској бази података; свакодневно улагање свезака и томова у полице као и њихово сређивање.
9. Ажурирање и редакција лисног и електронског каталога, као и инвентарисање и реинвентарисање библиотечке грађе. Инвентарисана су и реинвентарисана 894 годишта часописа и новина.
10. Унета је и верификована 821 библиографска јединица за период 01. 01. 2015- 31. 12. 2015. године.
11. Почело се са инвентарисањем старе и ретке библиотечко-информационе грађе, а уједно се врши поређење публикација из дупликата и основног фонда и на тај начин се спречава могућност да се међу дупликатима нађу публикације којих нема у основном фонду.

**КУЛТУРНО- ОБРАЗОВНА ДЕЛАТНОСТ**

Културна и јавна делатност Библиотеке на популаризацији књиге и читања и даље је, по обиму и по облицима, врло развијена.

Од бројних програма одржаних у 2015. години у Библиотеци издвајамо:

**18. фебруар 2015.**

Друштво уметника „Слава”, које окупља књижевнике, музичаре, сликаре и друге ствараоце, обележило је годину дана постојања и рада у Библиотеци. У програму су учествовали Тања Попова, Братислав Петровић, Драган Павловић, Милош Петровић, Денко Рангелов, Весна Петровић, Милијана Сета, Јелена Дејановић, Иван Драјзл, Слободан Ћирић, Драган Ј. Ристић и Ружица Петровић. Своје слике су изложили сликари Милош и Петар Петровић и фотограф Марио Денић. У музичком делу програма учествовао је саксофониста Драган Анђелковић. Обележавању годишњице Друштва присуствовао је генерални конзул Републике Бугарске Атанас Кристин коме је предата захвалница за подршку и сарадњу. Највише признање Друштва уметника „Слава” уручено је Народној библиотеци „Стеван Сремац” за развој културе и очување културне баштине и традиције.

**26. фебруар 2015.**

Дејан А. Милић представио је у Народној библиотеци „Стеван Сремац” књигу „Два цванцика”, коју је објавила Издавачка кућа „Итака” из Београда. Поред аутора, о књизи су говорили: директор Иновационог центра Факултета безбедности доцент др Младен Милошевић и новинар Владимир Станојевић. Одломке из књиге читао је глумац Милош Цветковић. Публика је уживала у бритким коментарима и закључцима учесника, оштрој сатири аутора која не вређа, већ даје наду. Указали смо на то да „ова књига није настала као забава за разум и срце него као опомена онима који мисле да имају разум и срце”.

**10. март 2015.**

Потписан је Протокол о пословној, научној и стручној сарадњи са Филозофским факултетом. Предвиђена сарадња подразумева размену публикација, употпуњавање знања и искустава две институције, реализацију студентске праксе, заједничка издања, као и рад на сродним стручним и научним пројектима.

**12. март 2015.**

У Библиотеци је представљена књига Драгана Ј. Ристића „Ћаја не ћаја”. О збирци хаикуа, сенрјуа и танки на старонишком говору своје мишљење су изнели, уз духовите досетке, проф. др Недељко Богдановић и Светомир Ђурбабић.

Публици је представљен и нови број „Хаику новина”, а своје хаикуе читали су Љиљана Крстић, Миња Илијева, Викторија и Миодраг Џунић, Светомир Ђурбабић, Драган Ј. Ристић и Зоран Николић.

**21. март 2015.**

Ове године Светски дан поезије обележили смо у Казанџијском сокачету. Пролазници и намерни љубитељи поезије уживали су у стиховима Стојана Богдановића, Радосава Стојановића, Владимира Станимировића, Зорана Пешића, Ружице Петровић, Драгана Ј. Ристића, Жељка Митића, Велибора Петковића, Бојана Илића Бокеринија, Ивана Цветановића, Миње Илијеве, Русомира Арсића, Милоја Дончића и других. У музичком програму учествовао је дуо „МатОранти”.

Програм „Удахни поезију” реализовали су Друштво књижевника и књижевних преводилаца Ниша и Народна библиотека „Стеван Сремац” Ниш.

**2. април 2015.**

Поводом обележавања Светског дана књиге за децу, 2. априла 2015. године, на Одељењу књиге за децу Народне библиотеке „Стеван Сремац” организован је литерарно-ликовни конкурс. Циљ конкурса је да мале ствараоце мотивише за читање и подстакне код њих креативни приступ литератури примереној њиховом узрасту.

Литерарни део конкурса подразумевао је да учесници напишу песму на тему „**Кад бих био мали принц**” **то јест** „**Кад бих била мала принцеза**”. Ликовни део конкурса подразумевао је да учесници направе стрип-страницу на тему „**Српске народне бајке у стрипу**”

**23. април 2015.**

Поводом Светског дана књиге и ауторских права, Народна библиотека „Стеван Сремац”, у сарадњи са Удружењем за очување традиције и унапређење културне баштине „Нишка лоза”, организовала је „Три дана светског дан књиге”. Од четвртка до суботе Нишлије су имале прилику да деци са Косова и Метохије дарују књиге и сликовнице. Првог дана, у четвртак, 23. априла 2015. године, место прикупљања књига било је код споменика Стевану Сремцу, преко пута Калче. Тог дана Народна библиотека „Стеван Сремац” је даровала суграђане попустом на учлањење, што је искористило триста седамдесет корисника.

Током другог дана књиге су прикупљане у порти Цркве Светог Пантелејмона, где је у вечерњим сатима организована радионица Верског добротворног старатељства. Малишани су сликом и речју упутити срдачне поздраве својим вршњацима на Косову и Метохији. У суботу, место прикупљања књига било је у Парку Светог Саве, где су суграђани имали прилику да уживају и у музичком програму за који био задужен „Балкан рок”. Поред хуманих Нишлија, акцију прикупљања књига помогли су и волонтери Гимназије „Светозар Марковић”, Општина Медијана и Филозофски факултет Ниш.

**7. мај 2015.**

Други том „зборника о Нишу” представљен је у Народној библиотеци „Стеван Сремац”. Поред приређивача, Милана Ранђеловића, о књизи су говорили рецензенти др Далибор Велојић и др Александар Стојановић, као и Милан Тодоровић, издавач.

**13. мај 2015.**

У друштву многобројних пријатеља, сарадника и колега, обележен је Дан Библиотеке и 136. година постојања. На самом почетку свечаности обратила се директорка Соња Шуковић, поздравила присутне и подсетила на историјат и значај Библиотеке. Потом је пригодан говор одржао председник ГО Пантелеј Срђан Савић, а у име награђених пензионера Библиотеке обратила се Маријана Стефановић. На овај дан Библиотека је уручила захвалнице пријатељима и сарадницима: Трећој бригади КОВ-а, првој нишкој Гимназији „Стеван Сремац” и Гимназији „9. мај”. У музичком делу програма наступао је хор „Грација” под руководством Сузане Петровић и Дуо „Ехоес”, Факултета уметности у Нишу, кога чине Соња Миливојевић (виолина) и Предраг Радисављевић (хармоника). На Одељењу белетристике, у улози библиотекара опробали су се председник општине Палилула Бобан Џунић, председник општине Пантелеј Срђан Савић, историчар Небојша Озимић, књижевник Бранислав Јанковић, заменик команданта Треће бригаде пуковник Предраг Грбић и мајор Дејан Лукић.

**16. мај 2015.**

У Ноћи музеја Народна библиотека „Стеван Сремац” отворила је врата својих фондова и изложбом „Сведоци времена” презентовала старе и ретке часописе. Велики број Нишлија и њихових гостију, који су прошли кроз Библиотеку, могли су да виде најстарији часопис из фонда „Сербски летопис” из 1827. године, „Босанску вилу” из 1887, „Вијенац” из 1898, „Коло” из 1889, „Домаћицу” из 1890. и др. Својим гласовима и пажљиво одабраним репертоаром вече је употпунио хор „Грација” под диригентским вођством Сузане Петровић. Организатори изложбе су библиотекари Одељења серијских публикација: Славица Младеновић, Снежана Костић, Предраг Панић, Емилија Радмиловић и Дејан Вилимоновић.

**24. мај 2015.**

Колектив Народне библиотеке „Стеван Сремац” прославио је крсну славу Свети Ћирило и Методије. Резању славског колача присуствовали су колеге, сарадници и пријатељи. Домаћица овогодишње славе била је Љиљана Пантић која је предала колач Сузани Станковић. У знак поштовања према великом добротвору нишке Библиотеке, који се упокојио 1894. године, а који је уз Стевана Сремца поставио темеље Народне библиотеке, у недељу 24. маја 2015. године, у Саборној цркви у Нишу, одржан је помен Његовом преосвештенству Епископу нишком Јерониму.

**28. мај 2015.**

Одржано је књижевно вече Удружења лекара писаца „Видар”. Учествовали су Радмила Шехић, Мирјана Богдановић, Бранислав Голднер, Љиљана Митровић, Небојша Ђорђевић и Кадивка Стевановић.

**12. јун 2015.**

У Библиотеци је представљена књига проф др Злате Бојовић „Историја дубровачке књижевности”. Промоција је одржана захваљујући сарадњи Народне библиотеке „Стеван Сремац” и Друштва за неговање духовних вредности Огранка Вукове задужбине у Нишу.

Поред уважене професорке Бојовић о великој књижевној култури старог Дубровника говорили су проф. др Милунка Митић и Немања Јовановић. Стихове Марина Држића и трактат о лепоти Николе Гучетића читале су Теодора Гавриловић и Маја Новаковић. У музичкој паузи са гитаром је наступила Наталија Цакић.

**25. јун 2015.**

Библиотека је била домаћин књижевним ствараоцима Мирољубу Стојановићу, Нађи Лаиновић Стојановић, Видосаву Петровићу, Душану Мијајловићу Адском, Драгану ј. Ристићу, Иванки Косанић, Снежани Божић, Милоу Дончићу, Ружици Петровић, Ивану Цветановићу, Русомиру Арсићу, Звонимиру Костићу Паланском и ученицима нишке гимназије „Светозар Марковић” Теодори Гавриловић и Николи Стаменковићу.

Рат, а посебно Велики рат је вечита тема и инспирација писаца, па и чланова Друштва књижевника и књижевних преводилаца Ниша. У жељи да представе своје стваралаштво и подсете на сто година од када је Ниш био ратна престоница, у сарадњи са Народном библиотеком „Стеван Сремац” организовали су књижевни програм (О)СЕЋАЊА на коме су се чула њихова дела, али и текстови Кучбаха, Барбиа и Ћипика.

**29. јун 2015.**

На књижевној вечери „Неречене речи” сусрели су се ствараоци Новог Пазара и Ниша. Публика је имала прилику и велико задовољство по реакцијама присутних, да ужива у поезији и прози Бисере Суљић Бошкаило, Виолете Јовић, Реџепа Нуровића, Драгана Ј. Ристића, Зехније Булића, Владимира станимировића, Јахје Фехратовића и Зорана Пешића Сигме. Програм је први у низу и представља почетак сарадње Интернационалног универзитета из Новог Пазара и Народне библиотеке „Стеван Сремац”.

**1. јул 2015.**

У сарадњи са Спортским центром Чаир на базену је настављена акција Читам и пливам и рад библиотечког кутка.

**14. август 2015.**

Четврто Преображењско појање је одржано у Библиотеци. Овогодишњи програм је, поред фестивала поезије на дијалекту, допуњен Округлим столом на тему „Књижевно стваралаштво на дијалекту”, на коме су учествовали проф. др Недељко Богдановић, Зоран Вучић, Бајрам Саитовић, Виолета Јовић и Миливоје Крстић.

Током фестивалског дела програма, публика која је испунила двориште Библиотеке, чула је песнике из земље и дијаспоре. Ове године признањем „Слово хвале и захвале” овенчани су: Војислав Трумпић (Србија), Давор Крстевски (Македонија), Сафета Осмичић (Холандија), Мирослав Костић (Србија), Жаклина Манчић (Србија), Ранка Ранђеловић (Србија), Братислав Петковић (Србија), Русомир Арсић (Србија), Марко Ђорђевић, Нишка телевизија, Белами телевизија и Општина Медијана. Награда „Реч баштине” отишла је у руке: Виолете Јовић, др Недељка Богдановића, Бајрама Баје Лукина Саитовића, Зорана Вучића и Власте Ценића. У музичком делу програма учествовала је песничка група КУД „Абрашевић”, а као гости фестивала наступили су Јелена Ћирић (Чешка), Бранка Поповић (Италија) и прошлогодишњи победник Преображенског појања Ивица Трајковић (Србија).

**9. септембар 2015.**

Представљање и афирмација културе једног народа на најбољи начин одсликава њихов менталитет. Македонци су представљени кроз своје културно стваралаштво. У склопу манифестације „Дани македонске културе”, која се одржава у Нишу, у Народној библиотеци „Стеван Сремац” одржано је књижевно вече. Због тога је један овакав догађај од изузетног значаја, потенцијал за јачање културних сличности двају суседа. Промоција је одржана захваљујући сарадњи Библиотеке и удружења Македонаца „Вардар”. Учествовали су: Благе Петрушевски, председник удружења Македонаца „Вардар“ из Ниша, Борче Величковски испред Националног савета Македонаца у Србији, Виктор Шећеровски, директор Новинско издавачке установе МИИЦ - Панчево, Зоран Пешић Сигма, главни и одговорни уредник часописа „Градина”, Драган Ј. Ристић, председник Друштва књижевника и књижевних преводилаца Ниша, Миљурко Вукадиновић, Јанко Вујиновић, Раде Ђокановић, Искра Пенева.

**15. септембар 2015.**

Одржан је семинар „Библиотеке као кључни извор квалитетних информација о ЕУ” који је организовао ЕУ Инфо Поинт Ниш, уз подршку Делегације Европске уније у Републици Србији и Канцеларије за европске интеграције Владе Републике Србије.

Библиотекари из читавог нишког региона упознали су се са начином сарадње библиотека у Србији и Делегације Европске уније у Републици Србији, затим са улогом библиотека као информационих центара, као и са употребом виртуелне библиотеке – EUBOOKSHOP. Представљене су активности канцеларија ЕУ Инфо поинт Ниш и ЕУ Инфо центар Београд. Такође, присутни су се упознали са начинима аплицирања за средства ЕУ, у оквиру програма Креативна Европа и ИПА – прекоганични програм.

**22. септембар 2015.**

Библиотека је угостила познату новинарку и списатељицу Весну Дедић. Анкета је показала да романи Весне Дедић имају водећу улогу на листи читаности у библиотекама. Направљен је осврт на њен досадашњи рад, како новинарски тако и књижевни, а уједно је читаоцима представљен њен шести роман „Чувај ме”. Поред Весне Дедић, промоцији је присуствовао новинар Иван Голушин.

**29. септембар 2015.**

Кроз причу o Милану Младеновићу, филму „ЕКВ – Као да је било некад”, гости Народне библиотеке „Стеван Сремац” имали су прилику да се упознају са књигом „Место у мећави”, аутора Александра Жикића. „Место у мећави” је истинита прича о Милану Младеновићу, атмосфери у којој су настајале необично значајне песме, о бенду изузетних музичара врло трагичних судбина. Стилски и језички сасвим очишћено од сувишности, а опет по подацима и чињеницама, врло сложено дело. Поред аутора књиге, на промоцији је говорила и Сандра Ранчић, рок документаристкиња, која је нагласила важност документарних филмова у очувању наслеђа и бесконачности.

**30. септембар 2015.**

Народну библиотеку „Стеван Сремац”, посетили су Жан-Батист Кизен, директор Француског института у Београду, Ан-Лорен Вигуру, аташе за културу у Београду, Фабрис Пето, аташе за сарадњу за француски језик, Клер Бортолуси, директор Француског института у Нишу. Сусрет је организован у циљу промовисања и развијања француске културе у Србији, као и унапређењу сарадње ових двеју земаља. Посебан нагласак дат је дефинисању приоритета, размени идеја и представљању културних планова Француског института у Нишу и Народне библиотеке „Стеван Сремац”, инсистирајући на међусобном разумевању и пријатељству између ова два народа.

**7. октобар 2015.**

Одржано је предавање на тему „Зашто је астрологија астролагија?”. Проф. др Драган Гајић је говорио о разлозима због којих се астрологија не може третирати као наука и због чега су њена предвиђања једна од најдуготрајнијих обмана у историји цивилизације. Било је речи и о друштвеном контексту због којег астрологија у савременом свету опстаје и поред научних аргумената који је дискредитују. Представљен је и пројекат „Астрономија селу у походе”, који ће Астрономско друштво „Алфа”, уз подршку Центра за промоцију науке Београд, реализовати до краја 2015. године.

**15. октобар 2015.**

У Библиотеци се и плесало!

Указали смо на повезаност писане речи и звука (плеса), на њихову моћ да нас на тренутак искључе из стварности и поведу у свет имагинације. Поезија и музика су у сталној повезаности, прожимају се, чине једниство, заједно доприносе комплетном естетском доживљају.

Због великог интересовања Амерички кутак и Народна библиотека „Стеван Сремац” су организовали часове Ирског плеса. Часови се одржавају четвртком од 17 сати у просторијама Библиотеке.

**20. октобар 2015.**

Одржано је предавање на тему: „Како наша подсвест креира наш живот?”. У препуној сали Татјана је одговарала на бројна питања публике, међу којима су доминирала питања студената и средњошколаца. То је потврдило статистички податак да популарна психологија јесте, не само сфера њиховог интересовања већ и потреба.

Татјана Цветковић, психолог–психотерапеут је говорила о томе шта је подсвест, како она функционише и који су њени програми. Већина људи мисли да свесно доноси одлуке али не зна да подсвест даје завршну реч. Може ли се подсвест рекреирати? Била су то само нека од питања на која смо пробали да одговоримо.

**28. октобар 2015.**

У организацији Народне библиотеке „Стеван Сремац”, Народне библиотеке „Вук Караџић” и Општине Белa Паланкa у Народној библиотеци „Стеван Сремац”, представљена је културна баштина белопаланачког краја промоцијом издања - Белопаланачки зборник бр. 8-9 / 2012 / 13 и монографске студије Белопаланачка насеља у писаним изворима до 1877. године, аутора Животе Јоцића. Представљена је Општина Бела Паланка са становишта традиције као и култура исхране, рецептуре готовљења старих заборављених јела белопаланачког краја. У новом двоброју Белопаланачког зборника, објављени су текстови из области археологије, етнологије, историографије, историје задругарства и књижевности. Прилози се баве истраживањем културне и историјске баштине белопаланачког краја а два историографска прилога посвећена су обележавању стогодишњице значајне Шпајске борбе између Тимочке дивизије и бугарске војске од 19. до 21. октобра 1915. године. Монографска студија обрађује сва постојећа села у белопаланачкој општини и она која су нестала, тако да се овом капиталном студијом представља порекло и настанак насеља, уз коришћење бројних историографских и писаних извора.

На промоцији су говорили: проф. др Љубиша Митровић, Живота Јоцић, мр Мирослав Живковић, Драган Крстић, Иванка Косанић, Милан Спасић, Јован Младеновић, Радијана Живковић као и представници Општине Бела Паланка. Представљање културне баштине белопаланачког краја уједно је и почетак сарадње двеју библиотека: белопаланачке и нишке. Показало се да из овог краја потичу бројни истакнути интелектуалци и ствараоци, који су неоспорно део интелектуалне елите српског друштва.

**30. октобар 2015.**

Међународни београдски сајам књига.

Поред Сајма, запослени у Народној библиотеци „Стеван Сремац” посетили су и Народну библиотеку Србије.

**3. новембар 2015.**

Татјана Цветковић, психолог-психотерапеут, одржала је предавање на тему: Емоционалне блокаде. Поред осталог, говорила је о томе како морамо научити интегрисати оне делове живота које сматрамо болним јер кад се они једном интегришу престаје патња. У препуној сали, Татјана је одговарала и на бројна питања публике.

**14. новембар 2015.**

Одржан је акредитовани програм сталног стручног усавршавања „Сеоске библиотеке као информациони и комуникациони центри сеоских локалних заједница (пример пројекта Пољопривредне библиотеке у Јагодини)”. Пројектом је извршена ревитализација сеоских библиотека, реституција постојећег књижног фонда, библиотеке су опремљене компјутерима и уведен је интернет. Сеоске библиотеке су постале савремени информациони центри, место окупљања и размене информација и искустава у сеоским срединама. Предавачи су били: Весна Црнковић, Народна библиотека у Јагодини, Јелена Рајић, Народна библиотека у Јагодини и Светлана Крстић, сеоска библиотека у Багрдану. Осим библиотекара из Ниша, присуствовали су и библиотекари из Јавне библиотеке „Вук Караџић” у Алексинцу, Народне библиотеке „Бранко Миљковић” у Гаџином Хану, Јавне библиотеке у Дољевцу, Народне библиотеке у Мерошини, Библиотеке у Ражњу и Библиотеке „Гордана Тодоровић” у Сврљигу.

**12. новембар 2015.**

У Скопљу је обележен јубилеј - 70 година од оснивања Градске библиотеке „Браћа Миладиновци”. Библиотеку су посетиле Соња Шуковић, директорка Народне библиотеке „Стеван Сремац” и Драгана Најдановић, виши дипл. библиотекар.

**17. и 18. новембар 2015.**

У организацији Народне библиотеке „Петко Р. Славејков” у Великом Трнову и Великотрновског универзитета „Свети Кирило и Методије” 17. и 18. новембра одржана је Четрнаеста национална научна конференција са међународним учешћем „Библиотеке-читање-комуникација“ чија је овогодишња тема била „Библиофилство – традиција и национална култура”. Конференција се организује од 2001. године и окупља научнике, универзитетске професоре, библиотекаре, како из Бугарске, тако и по позиву из иностранства, који се баве библиотекарством и информационим наукама, историјом књижевности, издаваштвом и савременим медијима. Ове године на конференцији су учествовали стручњаци из области библиотекарства из Бугарске, Русије, Србије и Пољске. Излагање под називом „Мултикултуралистични проявления на българското малцинство в Сърбия” представиле су Др Красимира Александрова са Универзитета библиотечко-информационих технологија из Софије, Елизабета Георгиев виши библиотекар Народне библиотеке „Детко Петров” из Димитровграда и Милица Матијевић виши библиотекар Библиотеке „Димитрије Туцовић” из Лазаревца. Учесници конференције имали су прилику да се упознају са развојем периодичних издања у Југославији после Другог светског рата и њиховим значајем за јачање културе бугарске националне мањине у Србији и мултикултуралности. „Екипу” из Србије чиниле су још и Соња Шуковић, директор Народне библиотеке „Стеван Сремац” из Ниша и Драгана Типсаревић, директор Народне библиотеке „Стефан Првовенчани” из Краљева.

**18. новембар 2015.**

У склопу културног програма Библиотеке организују се и тематске вечери. Ликовна уметност и књижевност су у сталној стваралачкој повезаности, јер је заправо слика у основи сваког књижевног дела: слика виђена и запамћена у детињству, слика коју је изнедрио сан, слика запажена у пролазу, слика насликана на платну уметника.

У организацији Народне библиотеке „Стеван Сремац” Ниш и Друштва књижевника и књижевних преводилаца Ниша одржано је књижевно вече на тему „Ликовна уметност у књижевности нишких аутора”. Учествовали су: Звонимир Костић Палански, Добривоје Јевтић, Недељко Богдановић, Иванка Косанић, Велибор Петковић, Драган Ј. Ристић, Владимир Станимировић, Миња Илијева, Јовица Ђурић Мајор, Русомир Д. Арсић, Ружица Петровић, Милоје Дончић. Програм су водили Драган Ј. Ристић и Ивана Станковић. Преплитање ликовне уметности и књижевности са нашим чулним утисцима, то је права тема за ствараоце: књижевнике који о томе пишу, али и ликовне уметнике који својим талентом ликовно опремају и дизајнирају књиге.

**24. новембар 2015.**

Одржана је промоција новог романа Љиљане Хабјановић Ђуровић „Гора преображења”, уз осврт на њен досадашњи књижевни опус. Књижевница је одговарала и на бројна питања посетилаца. По званичној статистици (од 1973. године, од када се праве листе читаности) књиге Љиљане Хабјановић Ђуровић су биле пет пута најчитаније у библиотекама Србије.

**2. децембар 2015.**

Поводом 120 година од рођења Сергеја Јесењина, у Народној библиотеци „Стеван Сремац”, одржана је промоција књиге „Звона Јесењина” аутора Добрице Милићевића. Промоција је одржана у сарадњи са Филозофским факултетом. Поред аутора учествовали су проф. др Горан Максимовић, проф Весна Црнковић и књижевник Живорад Ђорђевић. Добрица Милићевић, новинар и публициста сведочи колико је Јесењин и данас присутан у свести житеља Константинова, родног села овог знаменитог руског песника. У оквиру промоције, приказани су и инсерти из документарног филма о Сергеју Јесењину „Заветни пут” аутора Добрице Милићевића.

**8. децембар 2015.**

Одржана је промоција књига „Божја визура” и „Грчка свеска” аутора Мирослава Тодоровића. Говорили су: Душан Стојковић, књижевни критичар, Иванка Косанић, књижевни критичар, Иван Цветановић, књижевник и Мирослав Тодоровић, аутор. Уз музичку пратњу Милана Тодоровића, Емилија Радмиловић је надахнуто интерпретирала стихове из песничких књига које су промовисане. Према речима Ранка Павловића, ово заиста јесу песме које се читају, и ишчитавају, у тишини, онда кад је читалац сам, заправо сам са собом јер ће тада најпотпуније бити с поезијом која стварно јесте лектира зреле тишине, па јој и зато треба пожелети добродошлицу у читалиште...

**10. децембар 2015.**

Народна библиотека „Стеван Сремац” у сарадњи са амбасадом Аргентине и Културним центром Латинске Америке организовала је изложбу фотографија „Београд - Буенос Ајрес” Клаудиа Багалиа. Изложба је отворена 10. децембра 2015. године у 12.00 сати у холу Библиотеке. Пре шест година, Клаудио Багали је стигао у Београд и почео да фотографише овај град који осваја својом лепотом, понекад скривеном а понекад непримећеном. Кроз причу о архитектури спаја српску престоницу са родним крајем и уочава бројне сличности између две престонице, смештене на различитим континентима.

**10. децембар 2015.**

Завод за проучавање културног развитка, установа културе од националног значаја Републике Србије, реализује пројекат „Културне индустрије у Србији”. То је био повод за одржавање Скупа у Библиотеци, на коме се разговарало се о следећим темама: културна политика и издаваштво, медијска презентација књига и издаваштво, колико издавачи прате и колико креирају укус публике, улога библиотека у издаваштву, регионална распрострањеност издаваштва. Циљ пројекта јесте да се добије детаљан преглед актера у области културних индустрија, да се укаже на проблеме и дају препоруке које ће довести до унапређења културних индустрија у Србији.

**14. децембар 2015.**

И ове године, поводом Дана библиотекара Србије, Народна библиотека „Стеван Сремац” је обрадовала своје кориснике попустом од 50% на годишњу чланарину за децу и одрасле. На Дан библиотекар 14. децембра 2015. године уплатом од 350 динара за годишњу чланарину (која омогућава коришћење свих фондова Библиотеке) или 150 динара (што подразумева коришћење само фонда Одељења књиге за децу) наши суграђани су имали могућност да постану наши чланови или обнове чланарину. Поред тога, у периоду од 14. до 19. децембра 2015. године, имали су могућност да врате књиге, које су задржали дуже од предвиђеног рока, без плаћања накнаде за закашњење.

**18. децембар 2015.**

Народну библиотеку „Стеван Сремац“, посетили су Жан-Батист Кизен, директор Француског института у Србији и Клер Бортолуси, директор Француског института у Нишу. Сусрет је организован у циљу промовисања и развијања француске културе у Србији, као и унапређење сарадње ових двеју земаља. Овом приликом Библиотеци је уручена донација у виду књига и званично је отворен сајт културтека ([www.culturetheque.com](http://www.culturetheque.com/#_blank)) на рачунарима у електронској читаоници. Потписан је протокол о сарадњи.

**18. децембар 2015.**

Интернет је последњих година доживео експанзију. С његовим ширењем нарушавање личне и колективне сигурности постало је све учесталије и драстичније. Како се заштитити?

Одржана је промоција књиге „Високотехнолошки криминалитет” проф. др Љубише Здравковића.  
Према речима др Мине Зиројевић, пред нама је веома добро структуиран рад, а по квалитету и степену разраде изузетно обрађен. Она је посебно скренула пажњу на његов научни допринос језгровито садржан у закључним разматрањима која нуде предлоге у вези са решавањем правних питања проистеклих из ове експанзивне области. Др Радан Лакићевић је указао на чињеницу да је уобличавање ове књиге, која може да се користи и као наставни материјал, захтевало нарочито умеће у одмеравању теоријских и практичних садржаја. Он сматра да књига „Високотехнолошки криминалитет” представља оригинално научно дело јер садржи неопходни методолошки приступ као и све потребне научне и фактографске елементе за систематичну анализу високотехнолошког криминалитета. При крају промоције, у пуној сали културног центра Библиотеке, аутор је одговарао на бројна питања публике.

**21. децембар 2015.**

У организацији Народне библиотеке „Стеван Сремац” Ниш и Друштва уметника „Слава”, а под покровитељством ГО Медијана, одржана је манифестација „Сретања”. Сусрели су се угледни књижевници, уметници, ствараоци. Сви обједињени истом мисијом – очување корена, језика и традиције српског народа и његових обичаја. Ићи у корак са светом, али ослањати се на своје корене. Владимир Станимировић, највећи колекционар пиротских ћилима представио је своју колекцију ћилима, која садржи примерке који су старији од једног века и представљају праве уметничке вредности и скренуо пажњу на смисао и значај колекционарства. Учествовали су: Драган Ј. Ристић, Радосав Стојановић, Звонимир Костић Палански, Иван Цветановић, Драгољуб Б. Ђорђевић, Владимир Станимировић, Ружица Петровић, Музичку пратњу програма реализовао је Хор „Грација”, вођен диригентском палицом Сузане Петровић. Манифестација је одржана под покровитељством ГО Медијана. Том приликом манифестацију је отворио Драган Аранђеловић, председник комисије за културу и историјско наслеђе. Уручена је Златна плакета, за допринос очувању традиције и културе. Добитници: ГО Медијана, Друштво књижевника и књижевних преводилаца Ниша, Хор „Грација” и Народна библиотека „Стеван Сремац”.

Из Библиотеке је отишла јасна порука: „Без корена усправно стајати, тешко ће бити...” Саша Хаџи Танчић.

**22. децембар 2015.**

Корисници који су свратили до наше библиотеке, да се учлане или замене књигу, били су затечени призором. Наш познати музичар Бора Ђорђевић, посетио је Библиотеку и дружио се са библиотекарима. Показали смо да је много добрих разлога да наши суграђани сврате до своје библиотеке. Можда баш тамо сретну свог омиљеног музичара, писца, глумца... и добију тако добру препоруку за читање. Никад се не зна!

**23. децембар 2015.**

Представљена је књига приповедака „Хватање страха“ Радосава Стојановића. О књизи су говорили: проф. др Горан Максимовић и аутор Радосав Стојановић. За музички део програма био је задужен фрулаш Радован Јовановић. При крају промоције аутор је одговарао на питања публике. Публицистика и књижевност – две су области у којима Радосав Стојановић заузима посебно место. Умешност да се искрено исприча прича, прожета снажном емоцијом, а да, притом, остане непатетична, један је од особених литерарних квалитета по којем је дело Радосава Стојановића читаоцима лако препознатљиво.

Сви догађаји и акције су најављени у писаним и електронским медијима. Позиве публици упутили смо електронском поштом и позивницама, а промоције најављивали посебно израђеним плакатима. Догађаји су били пропраћени на одговарајући начин, уз бројну публику различите структуре, различите старосне доби.

Поред поменутих и наведених акција и дешавања, Одељење маркетинга радило је и на следећим пословима: израда чланских карата, израда идејног решења календара, Каталога периодике, букмаркера, визит карте и другог рекламног материјала. Редовно праћење и техничка подршка акција и програма других одељења. Уређивање фејсбук странице. Израда презентација. Формирана је Књига утисака, како би смо стекли увид у квалитет програма, пратили мишљење наших сарадника и корисника, увек отворени за њихова гледишта и идеје.

**Програмске активности Одељења књиге за децу:**

**Редовне активности:**

Упис корисника и обнова чланарине, издавање публикација, електронска обрада заосталих старих библиотечких јединица, издвајање књига за коричење и расход, попис књига за отпис, стално премештање и сређивање фонда по УДК систему и осталим системима, у складу са потребама корисника, одржавање хигијене у просторијама одељења. У редовне активности спада и припремање материјала за радионице, као и посебно ангажовање око малишана, који групно посећују библиотеку. Највећи број корисника овог одељења су деца од прве до петнаесте године, што представља и најосетљивији део популације нашег града. Рад са њима је веома захтеван и потребно је уложити заиста много труда, стрпљења и довитљивости да би свако од њих изашао са овог Одељења задовољан и са позитивним утиском и о библиотеци и о књизи. То су наши будући озбиљни чланови и читачи.

**Конкурс:**

Поводом Међународног дана књиге за децу 2. априла, организован је 14. по реду ликовно-литерарни конкурс *Кад бих био мали принц / Кад бих била мала принцеза.* Ликовни део конкурса подразумеваo je да учесници направе стрип-страницу на тему:***Српске народне бајке у стрипу. Ви*ше стотина радова из земље и иностранства је пристигло на конкурс.**

**Промоције:**

*Цветник* пете *Дечје колоније,* смотра дечјег песништва коју организује  Јавна библиотека Дољевац. 20. марта је на Одељењу књиге за децу промовисан зборник *Поетски пупољак.* О дечјем песничком стваралаштву говорили су истакнути завичајни писци: Миња Илијева, Русомир Арсић, Власта Ценић, Немања Јовановић и рецензент Драгана Пешић Главашевић.

**Округли сто:**

20. марта 2015, организован је Округли сто на тему *Фестивал књиге за децу*, који, заједно с осталим активностима, представља значајан део фестивалског културног програма Медијана феста. Округли сто је отворио познати српски писац Тоде Николетић, који је подсетио децу да је поезија извор радости, да су књиге и свака писана реч извор инспирације и дах који подстиче стварање. Радмила Булатовић, директорка Фестивала хумора за децу  Лазаревац,  обратила се свим присутнима речима да је фестивал синергија свих радости, деце и одраслих.

На Округлом столу учествовали су  песници и писци: Власта Ценић, Мишо Бакрач, Милоје Дончић, Милосав Петровић, Русомир Арсић, Миљана Игњатовић Кнежевић, Мирјана Балтезаревић, Викторија Џунић, Милијана Јовановић и Лела Стојановић. Округлом столу присуствовали су наставници и ученици основних школа „Иво Андрић” и „Доситеј Обрадовић” из Ниша, као  и учесници Дечје колоније из Дољевца.

**Отворени биоскоп :**

28. октобра 2015, у знак обележавања Светског дана анимације, одржан је Отворени биоскоп у коме је око тридесеторо малишана уживало у пројекцији филмова, насталих у нишкој Међународној колoнији анимираног филма за децу и младе.

**Радионице:**

Одржано је укупно 56 радионица кроз које је прошло преко 600 малишана.

* Радионица *Пињате:* (1) Инструктор Мирјана Стрнад, 26. децембра. 20-оро деце.
* Радионица *Плетење новогодишњих украса од новина*: (3) 8, 15 и 22. децембра. Радионицу водила Мирјана Величковић. Кроз радионицу прошло око 50-оро малишана и десетак мама.
* Радионица цртаног филма: (36) одржавана је сваке суботе од 10 до 12 часова. Ове године је обележен јубилеј: 10 година Радионице на Одељењу књиге за децу.
* Радионица *Вруће столице*: (1) Са предшколском групом ОШ ”Цар Константин”. 24. новембра, 20-оро деце.
* Радионица о Вуку Караџићу:(5) Три радионице одржане са првацима ОШ”Вожд Карађорђе” (4. новембра), једна са предшколцима ОШ ”Радоје Домановић” (19. новембра) и једна са предшколском групом Обданишта “Пинокио” (10. Новембра). Кроз радионице је прошло 98 -оро деце.
* Радионице Елизабете Георгиев *Књигољубачка авантура*: (2) У оквиру Дечје недеље. 9. октобра. Присуствовало 60 малишана основношколског узраста.
* Радионица *Моја породица – најлепше је када…:* (2) У оквиру Дечје недеље, 6. и 7. октобра ученици 2. и 3. разреда ОШ „Вожд Карађорђе”. Учествовало 45-оро деце.
* Радионица *Да сам ја лик из бајке* (1) са групом деце обданишта *Црвенкапа.*
* Радионица *Јаје, симбол вере, живота љубави и вечног живота:* (1) 4. априла, за предшколце основнох школа „Стефан Немања”, „Вожд Карађорђе”, „Ратко Вукићевић” и „Свети Сава”, који су учествовали у сликању јаја за предстојеће празнике.
* Радионице *Моја стара ципела пола света видела и Тај необични свет* (1)*,* 14. марта.
* Радионица (2) под покровитељством београдске компаније „Tropic Trade“ – званичног заступника фирме Staedtler, одржане су две уметничке радионице, једна за децу и друга за одрасле, са полимерном глином FIMO. Предавач обе радионице била је београдска уметница са полимерном глином Андријана Ања Катавић., 27. и 28. фебруара.
* Радионица (1) Мала школа заната, осмишљен је са циљем развијања нових приступа популаризацији читања и учења кроз промоцију културног наслеђа, на забаван и креативан начин. 13. јануара одржане радионице *Лицидер, Писар и Тај необични свет.*

**МАТИЧНЕ ФУНКЦИЈЕ**

Током 2015. године,утврђеном динамиком, у складу с чланом 22. Закона о библиотечко-информационој делатности и подзаконским актима, обављали су се послови:

-У овом периоду извршена су 36 надзора над стручним радом и петувида у стање и услове за обављање библиотечко-информационе делатности у библиотекама Нишавског управног округа. Надзорима и увидима су обухваћени организациони, просторни, кадровски и други услови за рад и развој библиотечко-информационе делатности у складу с важећим законским прописима, подзаконским актима, правилницима, упутствима и стандардима који регулишу обављање библиотечко- информационе делатности. Посебна пажња посвећена је степену заштите простора и библиотечко-информационе грађе од крађе, пожара, поплава и других елементарних непогода. О извршеним надзорима и увидима састављени су записници са закључцима и предлозима мера и достављени библиотекама у којима су вршени и Народној библиотеци Србије, а тромесечни извештаји Министарству културе и информисања Републике Србије и Народној библиотеци Србије.

Надзори су обављени у:

-четири општинске јавне библиотеке на територији Нишавског управног округа (Јавна библиотека ''Вук Караџић'' Алексинац, Народна библиотека ''Бранко Миљковић'' Гаџин Хан, Јавна библиотека Дољевац и Народна библиотека Мерошина),

-једанаестсредњих школа (Техничка школа ''12. фебруар'' у Нишу, Машинска техничка школа ''15. мај'' у Нишу, Електротехничка школа ''Никола Тесла'' у Нишу, Грађевинска техничка школа ''Неимар'' у Нишу, Правно–пословна школа у Нишу, Електротехничка школа ''Мија Станимировић'' у Нишу, заједничка библиотека Економске, Трговинске и Угоститељско-туристичке школе у Нишу, Гимназија ''Светозар Марковић'' у Нишу, Уметничка школа у Нишу, Прехрамбено хемијска школа у Нишу и Прва нишка гимназија ''Стеван Сремац''),

**-**деветнаестосновних школа (Основна школа ''Ћеле кула'' у Нишу, Основна школа ''Свети Сава'' у Нишу, Основна школа ''Милан Ракић'' у Медошевцу, Основна школа ''Јован Јовановић Змај'' у Малчи, Основна школа ''Бранко Радичевић'' у Габровцу, Основна школа ''Први мај'' у Трупалу, Основна школа ''Стеван Синђелић'' у Каменици, Основна школа ''Бранислав Нушић'' у Доњој Трнави, Основна школа ''Стојан Живковић Столе'' у Трњану (општина Алексинац), Основна школа ''Јастребачки партизани'' у Мерошини, Основна школа ''Карађорђе'' у Горњем Матејевцу, Основна школа ''Вук Караџић'' у Нишу, Основна школа ''Вук Караџић'' у Житковцу (општина Алексинац), Основна школа ''Иван Горан Ковачић'' у Нишкој Бањи, Основна школа ''Цар Константин'' у Нишу, Основна школа ''Витко и Света'' у Гаџином Хану, Основна школа ''Добрила Стамболић'' у Сврљигу,Основна школа ''Бубањски хероји'' у Нишу и Основна школа ''Иво Андрић'' у Нишу),

-две специјалне библиотеке (Историјски архив у Нишу и Народни музеј у Нишу).

**Увиди** у стање и услове за обављање библиотечко-информационе делатности, са стручном помоћи и предлозима мера, обављени су у две општинске установе у оквиру којих се врши функција општинске јавне библиотеке - Дом културе у Ражњу и ''Гордана Тодоровић'' у оквиру Центра за туризам, културу и спорт у Сврљигу - што значи да библиотеке и даље нису самосталне јавне установе. Увиди у стање и услове за обављање библиотечко-информационе делатности извршени су и у Основној школи ''Аца Синадиновић'' у Лоћики (општина Алексинац), у Основној школи ''Свети Сава'' у Суботинцу (општина Алексинац) и Школи за основно и средње образовање ''14. октобар'' у Нишу. Овим школским библиотекама је најављен редован надзор над стручним радом. Међутим, надзор ће бити обављен кад библиотеке почну да остварују стандардима предвиђену васпитно–образовну улогу, због чега је и одлучено да се изврши само увид.

-Министарству културе и информисања РС, Народној библиотеци Србије и руководству Народне библиотеке ''Стеван Сремац'' достављен је годишњи извештај о активностима Одељења за матичне послове у току 2014. године и програм обављања законом утврђених матичних функција с детаљним планом надзора и планом трошкова у 2015. години.

-За потребе Програмског пакета ''Мрежа библиотека Србије'' систематизовани су подаци добијени у извршеним надзорима над стручним радом и увидима у стање и услове током претходне године, а у 34 школске библиотеке Нишавског управног округа, у којима ће надзор бити обављен током ове године, достављени су анкетни упитници за снимање тренутног стања.

-Народној библиотеци Србије достављени су детаљни подаци о висини средстава које је Град Ниш, као оснивач Народне библиотеке ''Стеван Сремац'', пренео за куповину књига и периодике у току 2014. године и колики износ је планирао у буџету за 2015. годину.

-Прикупљени су и систематизовани записници и пратећи материјали о завршеном годишњем попису Народне библиотеке ''Стеван Сремац'' и достављени руководству Библиотеке заједно с јединственим записником.

-Састављен је извештај о раду Подружнице Библиотекарског друштва Србије за Ниш, Врање, Лесковац, Пирот и Прокупље за 2014. годину и достављен Управи БДС.

-Народној библиотеци Србије достављен је попуњен анкетни упитник о најчитанијој књизи у Народној библиотеци ''Стеван Сремац'' у току 2014. године.

-Новом библиотекару Прехрамбено хемијске школе пружена је теоријска стручна помоћ неопходна за исправну практичну примену стеченог знања у библиотечко-информационом пословању.

-За потребе Програмског пакета ''Мрежа библиотека Србије'' за 2014. годину, и потребе Одељења, извршена је обрада података добијених анкетним упитницима за снимање тренутног стања и евентуалних промена школских библиотека Нишавског округа и извршена припрема за њихов унос.

-Министарству културе и информисања РС достављен је финансијски извештај о активностима у току 2014. године и захтев са спецификацијом трошкова за реализацију програма матичних функција у 2015. години.

-Поред стручног упутства за израду пројеката за суфинансирање од стране Министарства културе и информисања РС, достављена је и препорука Јавној библиотеци у Дољевцу за финасијску подршку пројекту *Техничко-информациона опремљеност – фактор подизања нивоа знања корисника и библиотечко-информационог кадра.* Препорука је достављена и Библиотеци ''Гордана Тодоровић'' која у оквиру Центра за туризам, културу и спорт Сврљиг врши функцију јавне библиотеке, пројекту *Унапређење библиотечко-информационе делатности и осавремењивање опреме за обављање делатности*.

-Библиотеци Прве нишке гимназије ''Стеван Сремац'' уручен је пакет сувишака од 425 књига штампаних у 19. и почетком 20. века.

-Градској библиотеци ''Карло Бјелицки'' у Сомбору достављен је попуњени анкетни упитник за потребе истраживања и анализе делатности матичних библиотека Србије током 2014. године, на тему ''Упоредни приказ појединих исхода рада матичних библиотека у Републици Србији''.

-Настављена је сарадња с Образовним центром Народне библиотеке Србије. Израђен је каталог образовне понуде који је понуђен библиотечким радницима. На основу њиховог интересовања бирају се теме за организована предавања, течајеве, радионице и сличне облике рада.

-Свим јавним библиотекама Нишавског управног округа достављено је обавештење о обавези достављања годишњих извештаја о раду и планова рада за наредну годину, с обавезом достављања Народној библиотеци Србије.

-С члановима Друштва школских библиотекара Србије с територије Нишавског управног округа договорен је наставак интензивније сарадње у циљу подизања квалитета школског библиотекарства.

-На свечаности поводом четрдесетогодишњице рада Јавне библиотеке у Дољевцу захвалницом је награђена Народна библиотека ''Стеван Сремац'' за изузетан допринос развоју библиотечко–информационе делатности ове општинске јавне библиотеке, с посебно истакнутом успешном сарадњом с Одељењем за матичне послове.

-Обављене су консултације с Образовним центром Народне библиотеке Србије о темама за организовање образовне обуке библиотечко-информационих радника.

-Прикупљени су и анализирани годишњи извештаји о раду, финансијском пословању и планови рада за наредну годину јавних библиотека Нишавског управног округа, а затим достављени Народној библиотеци Србије.

-Завршен је унос и детаљна провера података у Програмски пакет ''Мрежа библиотека Србије'' о библиотекама Нишавског управног округа за 2014. годину и њихово експортовање Одељењу за развој библиотечко-информационог система Народне библиотеке Србије.

-Свим општинским јавним библиотекама Нишавског управног округа достављени су спискови књига из редовног откупа Министарства културе и информисања РС, пружена помоћ у избору и детаљна упутства за реализацију овог вредног и значајног пројекта. Попуњени спискови су затим достављени Народној библиотеци Србије.

-Школским библиотекарима с подручја матичности пружено је детаљно тумачење нових правилника о критеријумима и стандардима за финансирање установа које обављају делатност основног и средњег образовања и васпитања, у делу који се односи на стручног сарадника библиотекара.

-Јавној библиотеци у Дољевцу пружена је стручна и практична помоћ у припреми, почетку и завршетку вршења редовне ревизије и отписа библиотечко-информационе грађе и извора.

-Свим јавним општинским библиотекама Нишавског управног округа достављен је допис, стандарди и предлог за набавку књига и периодике у 2016. години, с потребним износом средстава, упутством и препоруком благовременог исказивања потреба код оснивача.

-С Библиотеком ''Гордана Тодоровић'' у Сврљигу успешно је реализована сарадња у изради библиографије *Завичајна збирка Библиотеке у Сврљигу*.

-Извршено је шестомесечно сумирање рада Одељења у процесу остваривања матичних функција и анализа стања библиотека после извршених стручних надзора, увида у стање и пружених стручних помоћи. На основу свега састављена је информација о активностима Одељења за матичне послове у остваривању матичних функција за периодјануар – јун 2015. године.

-Народној библиотеци Србије достављен је анкетни упитник о најчитанијој књизи у Народној библиотеци ''Стеван Сремац'' у Нишу у првој половини 2015. године.

-Обављене су детаљне припреме података за израду плана и програма рада за реализацију матичних послова у наредној години. Посебна пажња посвећена је спецификацији трошкова за сваку од активности. У ту сврху су обављене консултације с Народном библиотеком Србије. Министарству културе и информисања и Народној библиотеци Србије достављен је Програм и план обављања законом утврђених матичних функција у 2016. години, План стручних надзора у 2016. години и План основних трошкова за остваривање законски утврђених матичних функција у Народној библиотеци ''Стеван Сремац'' из Ниша у 2016. години.

-Јавној библиотеци ''Вук Караџић'' у Алексинцу пружено је стручно тумачење Правилника о ближим условима за стицање виших стручних звања у библиотечко-информационој делатности.

-Библиотеци Основне школе ''Десанка Максимовић'' у Чокоту предложен је начин отписа библиотечко-информационе грађе на основу неактуелности и неупотрбљивости, препоручен начин одстрањивања отписаних књига, а све у складу с важећим упутством за ову врсту посла.

-Библиотекарки Основне школе ''Вук Караџић'' у Нишу, и групи библиотекара неколико основних школа, пружена је помоћ у тумачењу статуса стручног сарадника библиотекара у основној школи у односу на Правилник о критеријумима и стандардима за финансирање установа које обављају делатност основног образовања и васпитања.

-Обављане су припреме за реализацију програма обавезног стручног усавршавања библиотечко–информационог кадра јавних библиотека. Све јавне библиотеке, с подручја матичности, упозорене су на законску обавезу сталног стручног усавршавања у току сваке календарске године.

-Библиотечко-информационим стручњацима јавних библиотека с подручја матичности достављен је Конкурс за акредитацију програма сталног стручног усавршавања у библиотечко-информационој делатности за 2016. годину.

-Јавним библиотекама Нишавског управног управног округа пружена је помоћ и упутство у изради спискова примљених књига током откупа Министарства културе и информисања за 2014. и 2015. годину.

-Активности у оквиру Библиотекарског друштва Србије огледале су се у учешћу у раду Управног одбора Друштва, али и у раду Секције за матичне библиотеке у оквиру Библиотекарског друштва Србије.

-Извршена је провера и усаглашавање документације о именовањима директора и изменама статута јавних библиотека с подручја матичности и њихово достављање Одељењу за матичне послове Народне библиотеке Србије.

-Сумирани су резултати рада Одељења на плану остваривања матичних функција и на основу тога сачињен годишњи извештај о раду. Извршена је припрема анкета о стању школских библиотека које нису обухваћене Планом надзора за протеклу годину, за потребе Одељења и потребе Програмског пакета ''Мрежа библиотека Србије'' за 2015. годину.

-За потребе корисника Библиотеке реализовано је тринаест међубиблиотечких позајмица: с Библиотеком САНУ, Универзитетском библиотеком ''Светозар Марковић'' у Београду, Универзитетском библиотеком ''Никола Тесла'' у Нишу, Народном библиотеком у Крушевцу и Библиотеком Матице српске у Новом Саду. Народној библиотеци у Пироту и Народној библиотеци ''Раде Драинац'' у Прокупљу достављене су копије текстова из завичајног фонда Народне библиотеке ''Стеван Сремац'', а Јавној библиотеци ''Вук Караџић'' у Алексинцу и Библиотеци ''Гордана Тодоровић'' у оквиру Центра за туризам, културу и спорт у Сврљигу, достављене су књиге из завичајног фонда.

-Успешно су обављане консултације с кандидатима за полагање стручног библиотекарског испита. Кандидатима је непосредно и електронским путем достављена неопходна литература, упутства и пружена помоћ у избору тема за писани рад. Библиотекару из Грачанице је телефонским путем детаљно протумачен процес полагања испита.

-Настављена је пракса обављања сталних стручних консултација и разговора с руководиоцима и библиотечким радницима библиотека с територије Нишавског управног округа.

**МОДЕРНИЗАЦИЈА**

* + - 1. Увођење у Библиотеку интернет конекције академске мреже преко новог провајдера- АМРЕС-а у главној згради Библиотеке. Подешавање удаљеног рутера уз асистенцију систем инжињера АМРЕС-а код којих је библиотечки рутер физички смештен. Омогућавање да се отворе портови за интервенције од стране израђивача софтвера Нибис. Омогућавање да у библиотечко информационом систему НИБИС, који је смештен на дата серверу у главној згради Библиотеке, приступе и равноправно уносе и ажурирају податке библиотечки радници са Одељења књиге за децу који су физички удаљени и који имају интернет конекцију преко пробајдера СББ.

1. Заштита целокупне електронске базе података у библиотечко информационом систему, смештеном у Библиотеци. Копирање електронске базе података на три локације- хард диск веб сервера, хард диск локалног рачунара и ДВД диск. Заштита електронске базе дигиталних копија смештеним на посебном рачунару у оквиру локалне рачунарске мреже Библиотеке.
2. Вођење процеса дигитализације библиотечке грађе. Усвајање најприхватљивијих параметара при креирању дигиталних копија. Формирање софтверских колекција и постављање дигиталне хијерархије фајлова. Софтверско и хардверско унапређивање система за дигитализацију библиотечке грађе. Рад на брзини приказа, начину повезивања сервера са дата сервером и веб сервером, подешавање релација са рачунарима у мрежи. Надоградња сервера на коме су смештене дигиталне копије. Вођење рачуна о кваллитету, квантитету и екстензијама. Рад на увећавању дигиталне библиотеке. Презентација 22 разгледнице „старог Ниша“ и ажурирање записа за дигиталну збирку. Предствљање старих и ретких часописа у дигиталној форми. Наставак рада на дигитализацији Народних новина. Израда укупно 13 209 дигиталних копија.

Интервенције у електронској бази података библиотечко информационог система Нибис. Сарадња, консултације, препоруке и рад са програмером одговорним за развој библиотечко информационог система Нибис, како би се поједини делови софтвера усавршили, на захтев и уз уважавање препорука колега из свих одељења Библиотеке. Указано је на немогућност расходовања у електронском инвентару за некњижну грађу и периодику као и да нема приступа инвентарном листу дупло инвентарисаних јединица периодике. У овој години достављен је захтев за измене и допуне дела програма који се односи на извоз података, како би софтвер сам израђивао предметне регистаре на начин на који одговара запосленима. Прослеђени су захтеви за побољшање приказа статистичких података. Решавани су проблеми који су се јављали током рада.

1. Отварање налога за рад у библиотечко информационом систему НИБИС радницима и софтверско давање задужења и обавеза које радник у систему може да има. Редовно ажурирање и одржавање софтвера на рачунару за слабовиде и слепе.
2. Редовно ажурирање наменских софтвера на рачунарима у Одељењу рачуноводствених послова. Интервенција по потреби. Подешавање мрежних параметара у том одељењу. Вођење рачуна о исправности, функционалности и сигурности читавог софтверског и хардверског рачуноводственог подсистема.
3. Отклањање свих проблема који су настајли на рачунарима услед нестанка струје или услед варијација напона. Интервенција у случајевима пада протока или потпуног губитка интернет сигнала.
4. Израда и постављање новог веб сајта Библиотеке. Обављање свих потребних повезивања и подешавања како би се преко веб сајта претраживала електронска база података Библиотеке, дигиталне колекције и како би веб сајт могао да буде уређиван и изван локалне рачунарске мреже Библиотеке. Ажурирање страница званичног Wеб Сајта Библиотеке. Додавање новог садржаја, у зависности од нових дешавања у Библиотеци. Креирање нових страница на званичном сајту Библиотеке. Линковање и пребацивање на Wеб Сервер, како би са Интернета све биле видљиве.
5. *Укупан број корисника веб сајта*
6. *Посећеност Веб сајта по данима*
7. Контакт са колегама из Народне библиотеке Србије поводом дигитализовање грађе која је завичајна грађа нишке библиотеке, а налази се у фонду Народне библиотеке Србије. Сарадња са колегама из других библиотека у Србији, размена мишљења и обављање консултација у циљу унапређења библиотечке делатности и примене савремених метода библиотекарства у установи.
   1. Стручна помоћ при обликовању обавезних софтверских елемената Библиотеке у Општем сектору Библиотеке.
8. Организација штампања инвентарних листа (књига инвентара) у папирној форми.
   1. Израда дела конкурсне документације који се односи на рачунарску опрему коју је потребно набавити. Пријем и провера набављене опреме. Расподела опреме по одељењима. Припрема нових рачунара за одељења. Имплементација рачунара у локалну електронску мрежу.
   2. Замена мрежних каблова, графичких карти, напајања, мрежних карти, хард дискова, мишева, тастатура, свичева, монитора, конектора и свих покварених делова на рачунарима Библиотеке новим деловима. Интервенције на штампачима. Отпремање поједине рачунарске опреме (штампачи, скенери) на сервис. Пријем опреме са сервиса и провера стања у коме се налази.
9. Предлагање расхода покварене или превазиђене рачунарске опреме.
10. Реинсталација видео надзора. Интервенција на рачунару који подржава видео надзор. Оспособљавање рачунара да снима садржај.
    1. Фејсбук профил Одељења књиге за децу- 25. новембра отворен је ФБ профил Одељења књиге за децу, те је на тај начин видљивост свих његових активности постала још већа.
11. **ПРОСТОР И ОПРЕМА**
12. На плану просторних услова, библиотека и даље располаже простором који не одговара одредбама стандарда за јавне библиотеке, по којима је за рад нишке Народне библиотеке неопходан простор од око 9.000м2. Постојећи простор представља тек 40% од, за даљи развој, потребног простора. Дакле, просторни су услови и даље неповољни и практично онемогућавају даљи развој Библиотеке. По критеријуму расположивог простора, наша библиотека се налази на претпоследњем месту од свих рангираних, српских библиотека.
13. Након спровођења сложене процедуре, Библиотека је успела да у 2010. години добије Главни архитектонско-грађевински пројекат реконструкције, доградње и надградње објекта Народне библиотеке „ Стеван Сремац „ у Нишу. Тиме су се стекли услови за даље, трајније решење просторног проблема.

**ЗАВИЧАЈНИ ФОНД**

1. У Одељењу завичајних и посебних фондова, у 2015. години, обављали су се редовни послови набавке, обраде, инвентарисања и пружања услуга корисницима. Поред тога, обављали су се и други послови који су доприносили унапређењу рада и промовисању завичајне грађе.
2. Назначајније активности у 2015. год.:
3. **Евиденција серијских публикација**
4. О приновљеним свескама серијских публикација је редовно вођена евиденција у контролној лисној и електронској картотеци и вршене рекламације. Такође, редовно су праћене промене наслова, уредника, издавача и штампара кроз заглавље контролног картона. Састављени су спискови поклона периодике пристигле у 2014. години и обављено инвентарисање 62 годишта периодике по Списковима бр. 1 ЗП, 2 ЗП / 2014.
5. **Каталогизација и инвентарисање**
6. Каталогизована је посебна целина, лична библиотека Драгољуба Мирчетића. Јединице (401) су смештене по нумерус куренсу у оквиру словне ознаке DM. Завршена је каталогизација и реинвентарисање (инвентарисање) монографских и серијских публикација библиотеке целине Сигнализам Мирољуба Тодоровића.
7. Каталогизивана је и реинвентарисана половина графичке грађе из Кабинета графике.
8. Из фонда монографских публикација излучени су и пресигнирани изложбени каталози (Uk).
9. Број укупно библиографски обрађених јединица (некњижне грађе, монографских и серијских публикација) износи 910. Инвентарисано (реинвентарисано) је 250 јединица грађе (монографских публикација и некњижне грађе) и 75 годишта серијских публикација.
10. **Евиденција Збирке документационог материјала**
11. Ситна штампа (пропагандни материјал, програми манифестација и позивнице) се прикупљала и евидентирала кроз контролне картотеке организатора манифестација. Чланци из Народних новина су прилагани у грађу за прес клипинг као и материјал различитог садржаја у хемеротеку.
12. **Давање грађе на коришћење**
13. На интерну позајмицу је дато око 1300 монографских и око 3500 свезака серијских публикација. Такође, пружане су све врсте информација које се тичу тих публикација при чему смо се користили различитим изворима и базама података.
14. **Расход**
15. Расходоване су 63 јединице из ранијег Фонда старе и ретке књиге и 330 плаката који су или дупликати или су, због ефемерног карактера, одвојени за збирку документационог материјала. Књиге су понуђене Народној библиотеци Србије. Одабране јединице (10) су одвојене и спаковане за слање. Завршено је расходовање јединица на основу пописа из 2013. год., осим некњижне грађе и периодике у е-инвентару, због већ споменутих системских немогућности.
17. **Остало**

1. Фасциклирано је 30 годишта периодике.
2. У фонд монографских публикација је унета једна полица, па је фонд померен и сређен.

**ИЗЛОЖБЕ**

Да бисмо што више приближили књиге читаоцима, у Библиотеци су приређене пригодне изложбе. Изложбе су конципиране да прате одређену годишњицу, значајну личност, важан догађај и слично. Изложбе се налазе и на сајту Библиотеке, са кратким легендама и ауторима поставки.

**Изложбе Одељења белетристике:**

Патрик Модиано добитник Нобелове награде

Сликари у очима књижевника

Српски трилер

80 година од рођења Данила Киша

125 година од рођења Агате Кристи

Дан људских права

Сергеј Јесењин, 120 година од рођења песника

Награда „Стеван Сремац“ Владан Матијевић

Награда „Neustad“ Дубравка Угрешић

Мирослав Јосић Вишњић, поводом смрти писца

Награда „ПРО-ЗА“ Вида Огњеновић

Библиотека пуним гасом

1. **Изложбе Одељења стручне књиге:**
2. Први српски устанак, 15. 02. 1815.године
3. Сретењски устав, 1835.године
4. Милена Павловић-Барили, преминула 6. 3. 1945. године
5. Корнелије Станковић, преминуо 5. 4. 1865. године
6. Алберт Ајнштајн, умро 18. 4. 1955. године
7. Други српски устанак, пролеће 1815. године
8. Бечки конгрес, до 9. 6. 1815.године
9. Арчибалд Рајс,рођен 8. 7. 1875.године
10. Фридрих Енгелс, умро 5. 8. 1895.године
11. Луј Пастер, умро 28. 9. 1895.године
12. Милева Марић-Ајнштајн, рођена 19. 12. 1875.године

**Изложбе Одељења завичајних и посебних фондова:**

Новогодишње и божићне честитке, из документационог материјала Библиотеке,

1. Ниш - ратна престоница,
2. 10 година од смрти песника (Љубе Станојевића)
3. 160 година од рођења Стевана Сремца,
4. Надежда Петровић
5. Стојан Новаковић.
6. **Изложбе Одељења књиге за децу:**
7. Божић - радосни знак вечности

Поводом празника Светог Саве

1. Поводом Сретења - изложба књига аутора који су се бавили политичком и културном историјом Србије у првој половини 19. века
2. Поводом Националног дана књиге и сто година од рођења српског песника, приповедача  и романописца Бранка Ћопића

Изложба дечјих радова са овогодишњег конкурса, који се одржава поводом Светског дана књиге за децу

Васкрс 2015

1. Поводом Светског дана заштите животне средине, 5. јуни
2. Изложба правописа, језичких недоумица, речника и књига о српском језику
3. Изложба дечјих радова на тему: Моја породица, најлепше је када...
4. Изложба поводом Дечје недеље
5. Рођендан Душка Радовића
6. Жар-птица
7. **Изложбе у Одељењу серијских публикација**
8. У “Ноћи музеја”, 16. маја 2015. године, запослени у Одељењу серијских публикација представили су старе и ретке часописе изложбом “Сведоци времена”.

**Електронска изложба**

Велимир Рајић- поводом сто година oд смрти Велимира Рајића. Изложба садржи биографске и библиографске податке, познатије и мање познате цитате и фотографије.

1. **Представљање публикација:**
2. У циљу популарисања квалитетног штива на сајту Библиотеке су престављане публикације које говоре о актуелним темама из области науке, публицистике, есејистике и мемоара, домаћих и страних аутора. Свака публикација је пропраћена фотографијом у боји. У 2015. години представљене су следеће публикације:
3. Средоземље у старом веку ,Фернан Бродел
4. Капија Балкана,Светлана Велмар-Јанковић
5. Будућност знања и културе, Винеј Лал и Ашис Нанди
6. Српски политички говор модерног доба, Дејан Милић
7. Животни стилови, Дејвид Чејни
8. Ми грађани Европе?, Етјен Балибар
9. Приватна прича, Ивана Стефановић
10. Сви моји савременици, Јован Ћирилов
11. Коча Поповић-велика људска тајна, Душан Чкребић
12. Сећања,Милутин Миланковић
13. Самопоштовање и пузавост, Данило Н. Баста
14. Базари и булевари, Наташа Мишковић
15. Записи о циљу, Миодраг Петровић
16. Живот у невремену, Драгољуб Мићуновић
17. Записи о Нишу (269-1877), Милан Ранђеловић
18. Срби међу европским народима, Сима М. Ћирковић
19. Рађање велике Кине,Александар Новичић
20. Грчка острва, Лоренс Дарел
21. Политичке свеске, Борислав Пекић
22. Измишљање Руританије:Империјализам маште, Весна Бјелогрлић
23. Живот у невремену II,Драгољуб Мићуновић
24. Записи о Нишу (1877–1914), Милан Ранђеловић
25. **ИЗДАВАЧКА ДЕЛАТНОСТ**

* Билтен приновљених књига 2014, Год. 7, бр. 14 (за период јул-децембар 2014. године) и 2014, Год 8, бр. 15 (за период јануар-јун 2015. године). Оба броја билтена су одштампана (по 10 примерака) и достављена Народној библиотеци Србије, свим одељењима Библиотеке и огранцима. Сви бројеви Билтена имају и своје електронско издање, доступно на сајту Библиоте.
* Електронски Каталог изложбе Велимир Рајић, поводом сто година смрти песника.
* Уђите без куцања: каталог Одељења серијских публикација Народне библиотеке “Стеван Сремац”
* Историјска збирка Драгољуба Ж. Мирчетића : каталог.
* Општи курс примене пречица на тастатури:намењен првенствено библиотекарима који раде на рачунарима прилагођеним слабовидим и слепим особама
* У оквиру Програма Роми и Библиотека 2010-2015, започет је рад на изради публикације “Роми у библиотечким збиркама”. Објављивањем ове библиографије заокружиће се један циклус рада на овом Програму.

**СТРУЧНО УСАВРШАВАЊЕ**

Један радник Одељења за матичне послове учествовао је у раду Управног одбора Библиотекарског друштва Србије на састанку одржаном 5. фебруара и 17. марта у Библиотеци града Београда, а затим и на седници Скупштине БДС, на којима су разматрани и усвајани извештаји о раду, финансијски извештаји, програм рада и доношене важне препоруке и одлуке за даљи рад.

Један радник Одељења за матичне послове учествовао је у раду изборне седнице Скупштине Библиотекарског друштва Србије за органе управе, одржаној 29. априла у Библиотеци града Београда, на којој је изабран да и у наредном мандату буде члан Управног одбора Друштва.

Један радник Одељења набавке и обраде присуствовао је састанцима Комисије за каталогизацију БДС и учествовао у њеном раду. Састанци су се одржавали у Народној библиотеци Србије.

На свечаности поводом четрдесетогодишњице рада Јавне библиотеке у Дољевцу захвалницом је награђена Народна библиотека ''Стеван Сремац'' за изузетан допринос развоју библиотечко–информационе делатности ове општинске јавне библиотеке, с посебно истакнутом успешном сарадњом с Одељењем за матичне послове.

Један радник Одељења за матичне послове учествовао је у раду новог Управног одбора Библиотекарског друштва Србије на састанку одржаном 1. јуна у Библиотеци града Београда, на коме су разматране и донете важне одлуке за даљи рад.

Један радник Одељења за матичне послове активно је учествовао у раду трибине на тему положаја школских библиотекара у одредбама нових правилника о критеријумима и стандардима за финансирање установа које обављају делатност основног и средњег образовања и васпитања. Трибина *Не затварајмо врата школских библиотека* реализована је 14. октобра у Нишу, у Регионалном центру за професионални развој запослених у образовању

Сагласно члану 49, став 1. Закона о библиотечко-информационој делатности, а у складу са чланом 2, тачка 3. Правилника о сталном стручном усавршавању у библиотечко-информационој делатности, сви запослени Библиотеке су испунили законску обавезу да годишње остваре најмање 6 (шест) радних сати сталног стручног усавршавања. У сарадњи с Народном библиотеком ''Радислав Никчевић'' у Јагодини, успешно је реализована образовна обука на акредитовану тему: *Сеоске библиотеке као информациони и комуникациони центри сеоских локалних заједница*. Иновативном идејом пројекта *АгроЛиб Ја* истакнута је нова улога сеоских библиотека и показани примери трансформације и унапређивања рада сеоских библиотека. Предавањима, вежбама и радионици, у укупном трајању од шест радних сати, присуствовао је 71 библиотечко-информациони стручњак из свих јавних библиотека Нишавског управног округа. Аутор и водитељ програма била је Весна Црнковић, са сарадницима из Народне библиотеке ''Радислав Никчевић'' у Јагодини.

Сливен, 11-13 маја - један радник Одељења књиге за децу учествовала је у раду округлог стола на тему: *Савремена књижевна фантастика за децу-између традиционалних и нових тенденција* и презентовала свој рад на тему *Словенско културно наслеђе у српској књижевној фантастици-традиционалне и нове димензије односа детета са стварношћу.*

У организацији Народне библиотеке „Петко Р. Славејков” у Великом Трнову и Великотрновског универзитета „Свети Кирило и Методије” 17. и 18. новембра одржана је Четрнаеста национална научна конференција са међународним учешћем „Библиотеке-читање-комуникација“ чија је овогодишња тема била „Библиофилство – традиција и национална култура”. У саставу представника из Србије била је директорица Народне библиотеке „Стеван Сремац“.

1. Рад *Креативно ангажовање у афирмацији и презентацији завичајне библиотечке грађе*, предстаљен је на 42. годишњем окупљању БЗМ, у Македонској Каменици („Библиотеке као места за истраживачке и креативне активности“)
2. Девети научни скуп Библионет 2015. године, са темом “Колекције периодике у српским библиотекама” одржан је уз присуство представника из нишке библиотеке. Три радника Библиотеке представила рад под насловом “Уђите без куцања”.

Учествовало се на традиционалном Светосавском антикваријату одржаном у Нишком културном центру.

У овој години, радници Библиотеке присуствовали су семинару “Библиотеке као кључни извор квалитетних информација о Европској унији” у организацији ЕУ Инфо кутка Ниш.

1. Ивана Петковић, Славица Кривокућа и Снежана Радовић стекле су звање виши дипломирани библиотекар. Марија Чупић стекла је звање дипломирани библиотекар саветник.

**РАД УПРАВНОГ И НАДЗОРНОГ ОДБОРА**

**Управни одбор** Библиотеке је у 2015. години одржао 16. седница. Рад је био високо професионалан, стручан и самим тим плодоносан за установу и запослене у њој.

Рад се одвијао у складу са изузетно сложеном законском и подзаконском процедуром, чиме је омогућено да установа послује у законским оквирима.

**Надзорни одбор** Библиотеке своју активност није вршио у складу са Законом о култури, Статутом Народне библиотеке „Стеван Сремац“, Пословником о раду Надзорног одбора и другим законским и подзаконским актима. Како нису поступали у складу са чланом 13. Пословника о раду, у архиви Библиотеке не постоји потребна документација, те Извештај не исказује податке о одржаним седницама Надзорног одбора.

**ОДЕЉЕЊЕ СТРАНЕ КЊИГЕ обухвата:**

**АМЕРИЧКИ КУТАК**

|  |  |
| --- | --- |
| Укупан број чланова | 4182 |
| Укупан број нових чланова у периоду јануар-децембар | 648 |
| Број посетилаца за период јануар-децембар | 30258 |
| Укупан бр. књига унетих у књигу инвентара | 3403 |
| Број књига унетих у периоду јануар-децембар | 246 |

**Програмске активности:**

* Презентације/предавања 6
* Програми за сениоре 62
* Програми за децу 130
* Програми за младе 27
* Часови енглеског 136
* Часови пословног енглеског 60
* Центар за писање 41
* Часови конверзације 43
* Припрема за полагање испита „Тoef“ 23
* Часови плеса 21
* Састанци волонтера и алумнија 4
* „Work&Travel“ програми (AYUSA) 46
* Креативне “maker-space” радионице 49
* Академско саветовање 5
* Књижевни клуб 6
* Презентације програма размене 8
* Семинари/конференције 3
* Такмичење у спеловању 5
* Промоције књига 2
* Сајам запошљавања 1
* Пројекције филмова 1

**ФРАНЦУСКИ ЦЕНТАР**

Медијатека Француског института у Србији – Ниш је набавку књига и осталог материјала за протеклу 2015. годину реализовала већим делом куповином истих, као и донацијом и поклонима различитих институција и дарежљивих љубитеља француске литературе и музике:

|  |  |
| --- | --- |
| *Књиге из области:* | *Количина:* |
| Француска књижевност, биографија и аутобиографија, поезија, позориште, општа литература, образовање, уметност, француски стрип и дечја књижевност... | 147 |
| Аудио и видео материјал у облику, ЦД-а, ДВД-а и видео касета | 27 |
| **УКУПНО :** | **174** |

Такође смо били претплаћени на 15 француских најактуелнијих часописа на месечном, двонедељном и недељном нивоу.

|  |  |
| --- | --- |
| *ЧАСОПИСИ* | |
| *Из области:* | *Количина:* |
| Недељник општег карактера за све | 2 |
| Часопис забавног карактера за све | 1 |
| Недељни и месечни часописи за жене | 2 |
| Часописи за младе (адолесценте) | 2 |
| Дечји часописи | 1 |
| Уметност | 1 |
| Декорација и уменост живљења | 2 |
| Француска кухиња и гастрономија | 1 |
| Часопис за љубитеље седме уметности | 1 |
| Географија и туризам | 1 |
| Наука | 1 |
| Месечни образовни часопис за учење француског језика са пропратним аудио-видео материјалом | 1 |
| **УКУПАН БРОЈ ДОКУМЕНАТА НА ПЕРИОДИЦИ :** | **506** |

Број уписаних чланова је 1056 (од тога око 182 активних). Број посетилаца Медијатеке Француског института у Србији – Ниш расте, на месечном нивоу медијатеку посети од 600 до 800 посетилаца (чланова и осталих интересената), што на годишњем нивоу износи отприлике око 8000 посетилаца, за 11 месеци, колико Медијатека активно ради.

Укупан број књига и осталог материјала који чине фонд медијатеке Француског института у Србији – огранак у Нишу је следећи:

|  |  |
| --- | --- |
| *КЊИГЕ* | |
| *Из области:* | *Количина:* |
| Француска књижевност, романи, белетристика... | 896 |
| Биографије, аутобиографије и дневници... | 67 |
| Позоришна дела | 138 |
| Поезија | 98 |
| Анализе и критички осврт на дела | 60 |
| Општа литература, психологија, религија, социјалне, политичке науке, економија и право, природне науке, туризам, географија, историја... | 318 |
| Уџбеници и приручници за образовање и учење француског језика | 540 |
| Уметност, уметност кувања и живљења, гастрономија | 119 |
| Речници | 29 |
| Француски стрип | 198 |
| Књижевност за децу | 403 |
| ***Укупно :*** | ***2866*** |
| *АУДИО – ВИЗУЕЛНИ МАТЕРИЈАЛ* | |
| *Облик:* | *Количина:* |
| Пропратне аудио касете уз уџбенике и књиге из дечје књижевности, као и других области | 72 |
| Аудио ЦД-и као пропратни материјал приручника и уџбеника | 123 |
| Аудио ЦД-и француске савремене музике | 343 |
| ЦД-ром едукативног и енциклопедијског карактера | 30 |
| Видео касете | 9 |
| ДВД материјал | 372 |
| ***Укупно :*** | ***949*** |
| **Књиге и аудио-визуелни материјал УКУПНО** | **3815** |

Француски институт у Србији – Ниш је од 1. јануара до 31. децембра 2015. године организовао 5 сезона курсева француског језика. Сезону 3 (јануар-фебруар) уписало је 61 полазник, сезону 4 (март-април) 53 полазника, сезону 5 (мај-јун) 37 полазника, сезону 1 (септембар-октобар)54 полазника и сезону 2 (новембар-децембар) 61 полазник, што укупно на годишњем нивоу износи 266 полазника.

Што се културних дешавања тиче, укупан број за 2015. годину износи 33, од којих 3 концерта, 3 музичка дешавања, 6 филмских пројекција, 4 изложбе, 5 позоришних представа, 3 радионице, 3 предавања, 3 презентације, два такмичења у знању и једно за најбољу фотографију.

**ПРОЈЕКТИ**

1. Решењем бр. 401-01-109/2015. године, додељена су средства Министарства културе и информисања за пројекат - Уђите без куцања: каталог Одељења серијских публикација Народне библиотеке “Стеван Сремац” - Ниш, у износу од 168.480 динара за трошкове штампања каталога. Пројекат је реализован децембра 2015. године.
2. Реализован је пројекат на основу конкурса Министарства културе, „Историјска збирка Драгољуба Ж. Мирчетића : каталог“, у износу од 94.500 динара за трошкове штампања каталога. Пројекат је реализован децембра 2015. године.

**Директор Народне библиотеке**

**\_\_\_\_\_\_\_\_\_\_\_\_\_\_\_\_\_\_\_\_\_\_**

**Соња Шуковић, дипл.правник**